
Бүген Татарстан Республикасы Рәисе Рөстәм Миңнеханов Мәскәүдә эш сәфәре кысаларында «Россия» халыкара күргәзмә-форумы чараларында катнаша.

Исегезгә төшерәбез, бүген биредә Татарстан Республикасы көне уза. Татарстан күргәзмәдә берничә экспозициядә тәкъдим ителгән - алар барысы да сәнәгатьтә, авыл хуҗалыгында, икътисадта, медицинада, мәдәнияттә һәм туризмда төбәкнең әһәмиятле казанышларын күрсәтә.

Рөстәм Миңнеханов, Мәскәүдә "Россия" халыкара күргәзмә-форумы кунакларын сәламләп, җыелганнарга мөрәҗәгать итте: "Кадерле дуслар! Бүген Татарстан Республикасын — Россия Федерациясенең терәк төбәкләренең берсен тәкъдир итү көне. Без башкарганнарның барысы да һ бездә булганнарның барысы да бары тик Президент Владимир Владимирович Путин алып барган сәясәт нәтиҗәсендә генә.

Рөстәм Миңнеханов аерым ассызыклаганча, төбәк федераль Хөкүмәтнең зур ярдәме белән алга бара ала.

"Менә монда Хөкүмәт коллегалары. Әйдәгез, ил җитәкчелегенә кул чабыйк, - диде ул көчле алкышлар астында. - Мин озак сөйләмәячәкмен, чөнки бүген бездә 50дән артык чара бар. Безнең белән булганыгыз өчен һәрберегезгә чын күңелдән рәхмәт әйтәсем килә. Татарстан, алга! Алга гына! Рәхмәт, бик зур рәхмәт".

Татарстанны чыннан да алдынгы үсеш территориясе дип атарга мөмкин. Бу хакта бүген Россия Хөкүмәте Рәисе урынбасары Марат Хөснуллин Мәскәүдә «Россия» халыкара форум-күргәзмәсе кысаларында Татарстан көнен ачу тантанасында белдерде.

"Бу җир табигый ресурсларга, уникаль тарихи мәдәни мирасларга бай, ә Татарстанның төп байлыгы — кешеләр. Төбәкне чын мәгънәсендә тиз үсеш территориясе дип атарга мөмкин. Традиция буенча Татарстан барлык тармакларда да югары нәтиҗәләр күрсәтә. Бигрәк тә төзелеш тармагын билгеләп үтәсем килә. Мәсәлән, быел 3 млн. кв. метрдан артык торак файдалануга тапшырылган», — дип белдерде Россия вице-премьеры.

Марат Хөснуллин ассызыклаганча, ел ахырында зур вакыйга — Татарстанда М12 «Көнчыгыш» тиз йөрешле трассасының сигезенче этабы ачылуы көтелә.

«Әлбәттә, без барыбыз да ел ахырына "Көнчыгыш" трассасының ачылуын көтәбез, анда иң зур һәм иң озын участок булачак. Бу олы вакыйга, Владивостокка кадәр трасса безнең бөтен зур илебезне тоташтырачак. Бу маршрут «Россия» дип атала, шуңа күрә бу зур вакыйга», — диде Марат Хөснуллин. Ул Татарстан Республикасы җитәкчелегенә Россия Президенты Владимир Путин куйган илкүләм максатларга ирешүгә керткән зур өлеше өчен рәхмәт белдерде.

"Гражданнарның тормыш сыйфатын һәм уңайлылыгын күтәрүгә комплекслы караш - Рөстәм Миңнеханов җитәкчелегендәге төбәк командасының эше",-диде Россия вице-премьеры.

Россия Төзелеш һәм торак-коммуналь хуҗалык министры Ирек Фәйзуллин, Татарстан көнен ачу тантанасында чыгыш ясап, республиканың уңышларын билгеләп үтте һәм аны рекордлар территориясе дип атады. "Чыннан да, бу бик җитди вакыйга – үзебезне илебезнең иң зур мәйданчыгында күрсәтү. Бүген Татарстан - рекордлар территориясе. Ел саен төзелеш эшләренең күләме арта бара", - дип сөйләде Ирек Фәйзуллин. Ул искәрткәнчә, элегрәк РФ Хөкүмәте Рәисе урынбасары Марат Хөснуллин республикада торакны файдалануга тапшыру буенча рекордлы саннарга ирешү турында әйткән иде – 2023 елда 3 млн кв.метрдан артык файдалануга тапшырылган.

Ирек Фәйзуллин ТР Рәисе Рөстәм Миңнехановка һәм аның командасына киләчәк елларның барлык планнарын тормышка ашыруда уңышлар теләде.

Татарстан көне кысаларында Россия һәм халыкара аренада Татарстанның уңышлары һәм казанышлары турында РФ Спорт министры Олег Матыцин да искә төшерде. "Сезнең белән булу зур хөрмәт һәм зур шатлык, — дип билгеләп үтте Россия Спорт министрлыгы башлыгы. - Дөрес, тормышымның иң бәхетле елларын мин Татарстан Республикасында үткәрдем, һәм бүген игълан ителгән проектларга кагылышлы булуым белән горурланам».

"Казан һәм Татарстан - Россия һәм халыкара спортның флагманы. Һәм, әлбәттә, бу казанышларның нигезендә, бүген, Марат Хөснуллин әйткәнчә, кешеләр, бу - инновацияләрне, иҗатны даими рәвештә күрсәтүче кеше потенциалы. Һәм без Татарстанның уңышлары белән горурланабыз», — диде Олег Матыцин. Министр сүзләренчә, Татарстан бик мөһим халыкара проектларны гына түгел, Россия проектларын да торгызуда беренчеләрдән булып йөри. Ул шулай ук 2024 елда Казан Киләчәк уеннарын кабул итәчәген искәртте.

"Бик күп вакыйгаларны санап чыгарга була, әмма иң мөһиме — Татарстанда туган иҗат энергиясе. Ул даими рәвештә тулылана һәм безнең сәламәт, заманча һәм уңышлы җәмгыятебезнең бөтен Россия өчен үсешенә этәргеч бирә. Киләчәктә дә ышаныч белән алга барырга, илебез белән горурланырга телим! Без булдырабыз!" - диде Олег Матыцин.

Татарстан Республикасы көне кысаларында төбәк стендында төбәкнең социаль-икътисадый һәм сәнәгать потенциалы, аның инвестицион мөмкинлекләре турында видеороликлар күрсәтелде. Татарстан стендында татар костюмы тарихы, ислам финанслары һәм башка актуаль темалар буенча лекцияләр узачак. Шулай ук күргәзмә кунаклары милли бию буенча мастер-класска, милли аш-су әзерләү буенча мастер-класска катнаша алалар, бәйрәм казы, башка татар милли ризыклары: гөбәдия, зур бәлеш һәм талкыш каләвә әзерли алачак. Программаның мөһим вакыйгасы ВДНХның төп сәхнәсендә концерт булачак, анда Татарстанның әйдәп баручы ансамбльләре һәм артистлары, шул исәптән этно-фолк-коллективлар, «Дабро» төркеме, «Зәкәрия» фолк-төркеме, ТР Дәүләт җыр һәм бию ансамбле чыгыш ясаячак.

Исегезгә төшерәбез, «Россия» күргәзмә-форумы 4 ноябрьдә Мәскәүдә ВДНХ мәйданчыгында ачылды һәм 2024 елның 12 апреленә кадәр дәвам итәчәк. Биредә Россиянең 89 төбәгенең, эре компанияләрнең, министрлыкларның һәм ведомстволарның, оешмаларның казанышларын күрсәтәчәкләр.
Рөстәм Миңнеханов Мәскәүдә "Россия" халыкара күргәзмә-форумында катнашты